SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS

PROTOKOLS Nr. 192

**2017. gada 30. maijā plkst.10.00**

Zemessardzes 17. pretgaisa aizsardzības bataljonā,

Skultē, Mārupes novadā

Sēdē piedalās:

komisijas locekļi:

**Ainars Latkovskis**

**Kārlis Seržants**

**Kārlis Krēsliņš**

**Jānis Ruks**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

**Uzaicinātie:**

* Aizsardzības ministrijas Nodrošinājuma un aizsardzības investīciju politikas departamenta vecākais referents, pulkvežleitnants **Intars Kušners**;
* Nacionālo bruņoto spēku Apvienotā štāba priekšnieka vietnieks apgādes jautājumos pulkvedis **Imants Ziediņš**;
* Zemessardzes 17. Pretgaisa aizsardzības bataljona komandieris pulkvežleitnants **Aivars Krjukovs**;
* Zemessardzes 17. Pretgaisa aizsardzības bataljona Kājnieku rotas virsseržants **Ivars Bernšteins**;
* Zemessardzes 17. Pretgaisa aizsardzības bataljona pārstāvji.

citas personas:

**Aizsardzības, iekšlietu un korupcijas novēršanas komisijas (turpmāk – AIKNK) vecākā konsultante Ieva Barvika un konsultante Inese Silabriede**

**Sēdi vada:** komisijaspriekšsēdētājs A.Latkovskis

**Sēdi protokolē:** I.Silabriede

**Sēdes veids:** atklāta

Darba kārtība:

**Nacionālo bruņoto spēku karavīru formas tērpi un atšķirības zīmes.**

Komisija ierodas Zemessardzes (turpmāk – ZS) 17. pretgaisa aizsardzības bataljona (turpmāk – PABN) bāzē, kur tiek iepazīstināta ar sēdes norises kārtību:

1. Vispārīga iepazīšanās ar ZS PABN, tā uzdevumiem, bataljona esošā bruņojuma, transporta un izdotā individuālā ekipējuma demonstrējumi;

2. Kaujas formas tērpa demonstrējumi apvidū, izmantojot 3 dažādus formas tērpus (MultiLatPat, LatPat un vecā parauga Woodland). Demonstrācija dažādās distancēs un apvidos;

3. Diskusijas.

**A.Krjukovs** informē komisiju ar PABN vēsturi un šodienas aktualitātēm. Akcentē, ka šobrīd PABN ir viena no trim Nacionālo bruņoto spēku (turpmāk – NBS) prioritātēm. Kopš 2004. gada bataljona pamatuzdevums ir pretgaisa aizsardzības spēju paaugstināšana. Bataljons ir salīdzinoši neliels (460 cilvēki), tas pamatā ir nokomplektēts, tajā darbojas salīdzinoši daudz profesionālo NBS karavīru, kā arī virs 300 aktīvo zemessargu (turpmāk – zs). A.Krjukovs pozitīvi novērtē jauno zs motivāciju un aktivitāti; atzīmē, ka tieši pēdējo 2 gadu laikā saistībā ar politisko situāciju Krimā bataljons ir papildinājies ar 250 jauniem zs.

Bataljona atbildības teritorijā atrodas 6 pašvaldību – Mārupes, Olaines, Salas, Babītes, Ķekavas, Daugmales, Baldones novadu un Jūrmalas teritorijas ( ~ 130 tūkst. iedzīvotāji). PABN bāzi apmācībām aktīvi izmanto arī citu spēka struktūru kolēģi.

Kā bāzes darba ēnas pusi A.Krjukovs uzsver slikto infrastruktūras, īpaši vairāku ēku, katastrofālo stāvokli. Tomēr šai problēmai tuvāko pāris gadu laikā būs risinājums, jo saistībā ar PABN nozīmīgumu tiek plānotas investīcijas. PABN bāzes infrastruktūra ir jāuzlabo, lai tajā varētu ierasties NATO kolēģi, kā arī Ādažu bāzes atslogošanai.

*Tālākajā sēdes gaitā PABN pārstāvji detalizēti iepazīstina komisiju ar bataljona rīcībā esošo bruņojumu – ieročus kaujas šaušanai pa gaisa mērķiem, tā iespējām un ekspluatācijas specifiku. Tiek demonstrēti arī nesen iegādātie bruņotie Mercedes džipi, un tiek pārrunāti ar to ekspluatāciju saistīti jautājumi. PABN pārstāvji kā būtisku kaujas darbības faktu uzsver nepieciešamību neļaut pretiniekam identificēt savu atrašanās vietu, komentē nepieciešamību šādos gadījumos pēc iespējas ātrāk nomainīt savas pozīcijas. PABN pārstāvji atbild uz deputātu jautājumiem, notiek diskusija.*

**I.Bernšteins** informē komisiju par ZS rīcībā esošo individuālo ekipējumu un dažādiem formas tērpiem. Šobrīd ZS ekipējumam izmanto Skandināvijas valstu (Norvēģijas un Zviedrijas) dāvinājumus. Prezentē šķembu vestes, uzkabes vestes, guļammaisus, paklājiņus, teltenes, mugursomas un pie tām stiprināmas zviedru ražojuma lāpstas. Kā problēmu atzīmē mugursomu mazo izmēru un kabatu trūkumu, kas neļauj tajās ievietot visu nepieciešamo.

I.Bernšteins atbild uz jautājumiem par zs izmantoto vestu iespējamo caursitību.

PABN pārstāvji detalizēti prezentē jaunā parauga MultiLatPat formas tērpu. Atkarībā no laika apstākļiem tiek izmantota 3 līmeņu apakšveļa, kā arī 2 veidu jakas aukstākam laikam. Tiek demonstrēti formas zābaki, zeķes, formas cepures ikdienai un aukstā laika cepures. PABN pārstāvis atzīmē, ka ziemas apstākļiem izmanto nedaudz biezākus zābakus. Demonstrē atšķirības zīmes. Tiek izmantotas 2 veidu uzkabes – strēlnieku un ložmetējnieku. Tiek prezentēta jaunā parauga medicīniskā pakete, mantu maisi, pončo, medicīnas somas, mugursomas un jaunā parauga teltene, kuru karavīri uzskata par trauksmes situācijai nepiemērotu sarežģītās atvēršanas dēļ.

Kā problēmu PABN pārstāvji uzsver atbilstošu izmēru bruņucepuru nepietiekamību. ZS rīcībā ir pietiekamā daudzumā lielo un mazo izmēru bruņucepures, bet trūkst 40 – 50% vidējo izmēru.

**E.Šnore** un **K.Krēsliņš** vēlas vairāk informācijas par jauno formas tērpu krāsām, to atbilstību Latvijas vides apstākļiem.

**I.Bernšteins** paskaidro, ka formas tērpu jautājumā šobrīd ZS notiek pārejas process. Tērpi ir testēti praktiski un zinātniski, pie auduma struktūras un apdrukas ir strādājuši Rīgas Tehniskās universitātes (turpmāk – RTU) zinātnieki. Tērpiem jāatbilst kaujas dinamikai, tiem jābūt pielāgotiem dažādiem apstākļiem. Atzīmē mainīgās krāsas dažādos Latvijas gadalaikos, atšķirības “pilsēta – mežs”, kā arī dažādu mežu (priede, bērzs) atšķirības. Ideāls formas tērps nav iespējams, maskēšanās nolūkiem tiek izmantoti papildus materiāli. Pie formas tērpa tehniskās specifikācijas strādā RTU speciālisti, bet sadarbībā ar Rīgas Stradiņa universitāti tiek izstrādāti arī ergonomiskie aspekti.

PABN pārstāvji un deputāti diskutē par formas tērpa kabatu izvietojuma ērtībām un tērpa gaisa caurlaidību. Uzsver, ka inovācijām ir izmantoti karavīru praktiskie ieteikumi. PABN pārstāvji atzīmē, ka ceļu un locītavu sargi tiek iegādāti atsevišķi, jo tos nav iespējams iestrādāt formas audumā.

**I.Bernšteins** vada 3 veida formas tērpu demonstrāciju 3 dažādās vidēs:

- vispārējā vidē, kas tendēta uz klaju vietu;

- pret gaišu ēku – nosacīta pilsētvide;

- lapu koku mežā.

Demonstrācijas laikā karavīri nav speciāli maskējušies. Deputātiem ir iespēja vizuāli pārliecināties par dažādu formas tērpu redzamību dažādās vidēs. Demonstrācijā tiek izmantoti nelieli attālumi ~ 300 m.

**I.Bernšteins** atzīmē, ka nav universālas formas. Ir jāņem vērā konkrētie laika apstākļi, kas ietekmē formas tērpa redzamību – saulains vai apmācies, lietus, tveice, saullēkts vai saulriets. ZS pamatapmācības sākumā notiek mācības par maskēšanos – kā samazināt savu redzamību pret apkārtējo vidi konkrētos apstākļos, saplūšana ar vidi, ēnas un fona izmantošana, dažādu papildmateriālu (zaru, smilgu, sejas aizkrāsošanas) pielietošanu maskēšanās procesā.

Sēdes noslēgumā deputāti ar Aizsardzības ministrijas un NBS pārstāvjiem diskutē par prezentācijās redzēto.

Sēde pabeigta plkst. 11.15.

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante I.Silabriede